**Sub zodia aceluiaşi destin**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- M-am îmbrăcat în verde să sfidez

Poienile care-au albit devreme,

Arată-mi tu ce cale să urmez

Când nu mă ţii de mână. Ce extreme

Să explorez sau poate undeva

O primăvară nouă-şi drege glasul

Şi-o arie din Verdi-mi va cânta

Dac-o să încerc să ţin cu tine pasul.

Promite-mi c-o să treci prin tortul fin

Al gheţurilor reci şi nesfârşite,

Sub zodia aceluiaşi destin

Ce te-a adus în viaţa mea, iubite!

- Te-am așteptat pe-al inimii hotar

Să deslușim cărări de vremuri ninse

Și mi-am ales din cer un avatar

Să-mi împlinească visuri neatinse

În nicio primăvară pe pământ,

Niciunde-n univers pe căi Lactee

Pe unde rătăcesc purtat de vânt

De-atâta timp să te găsesc, femeie.

Am savurat când miere, când pelin,

Și-ai fost a mea în nopți cu lună plină,

Sub zodia aceluiaşi destin

Am împărțit tăcuți aceeași vină.

Liliana Trif Ioan Grigoraș